גשר פגסוס

גשר פגסוס, שנקרא במקור גשר בנוביל על שם הכפר השכן, חוצה את התעלה מקן לים, בין קן לאויסטרהאם בנורמנדי. הגשר המקורי, שנבנה בשנת 1934, משמש כיום כאנדרטה למלחמה והוא מרכזו של מוזיאון פגסוס בעיירה רנוויל הסמוכה. הגשר הוחלף בשנת 1994 בעיצוב מודרני, שכמו הגשר הישן, הוא גשר נפתח בעל משקולת נגד. ב-6 ביוני 1944, במהלך מלחמת העולם השנייה, גשר זה, יחד עם גשר רנוויל העובר מעל נהר אורן (ששמו שונה מאוחר יותר ל"גשר הורסה") כ-520 מטרים מזרחית לו היו מטרות פלוגה D, מהגדוד השני (המוטס) של חיל הרגלים הקל של אוקספורדשייר ובקינגהאמשייר. כוח זה הובל בדאונים מחטיבת הדיוויזיה המוטסת השישית במהלך מבצע טונגה שבוצע בדקות הראשונות של תחילת המערכה בנורמנדי. תחת פיקודו של מייג'ור ג'ון הווארד, פלוגה D אמורה הייתה לנחות בקרבת הגשרים בשישה דאוני הורסה, ובמתקפת פתע לכבוש את שניהם בשלמותם ולהחזיק בהם עד להגעת כוחות הפלישה הבריטיים העיקריים. הכיבוש המוצלח של הגשרים מילא תפקיד חשוב במניעת מתקפת נגד גרמנית, וכך גם ההתקפה על סוללת התותחים במרוויל הסמוכה. מאוחר יותר, בשנת 1944, שונה שמו של גשר בנוביל ל"גשר פגסוס" בשל המבצע. השם נגזר מסמלי הכתף של הכוחות המוטסים הבריטיים של הקורפוס המוטס הראשון, המתאר את בלרופון הרוכב על הסוס המעופף פגסוס. עיצוב גשר פגסוס המקורי וזה שהחליף אותו בשנת 1994 הם דוגמאות לתת-סוג של גשר "מתגלגל". גשרים מסוג זה אינם מסתובבים סביב נקודת ציר, אלא מתגלגלים לאחור על גבי לוחות מעוקלים המחוברים לקורות של המוט הראשי. עיצוב זה מאפשר פתיחה נרחבת יותר של נתיב המים. הקרב על הגשר – מבצע דדסטיק ערך מורחב – מבצע דדסטיק בליל 5 ביוני 1944, כוח של 181 איש, בראשות רב-סרן ג'ון הווארד, הועלו על שישה דאוני הורסה שנגררו באוויר מבסיס חיל האוויר המלכותי טרנט ראשטון בדורסט, דרום אנגליה, במטרה לתפוס את גשר בנוויל וכמה מאות מטרים מזרחה, גם את גשר רנוויל. הכוח הורכב מפלוגה D (לה צורפו שתי מחלקות מפלוגה B) מהגדוד השני של חיל הרגלים הקל אוקספורד ובאקס, ועוד 20 חבלנים מפלוגת חיל ההנדסה המלכותית מפלוגת שדה 249 (המוטסת); ואנשי רגימנט טייסי הדאונים. מטרת הפעולה הייתה למנוע משריון גרמני לתקוף את האגף המזרחי של הנחיתה בחוף סורד, ובכך למנוע את ניתוק הדיוויזיה המוטסת השישית הבריטית. חמישה מהדאונים של ה"אוקס אנד באקס" נחתו כ-43 מטרים ממטרותיהם 16 דקות אחרי חצות. כוח הפשיטה הפתיע את המגינים הגרמנים, וכבש את הגשרים תוך 10 דקות. במהלך הפשיטה נהרגו שניים מהפושטים. הראשון טבע בבריכה סמוכה בעת נחיתת הדאון שהיה עליו והשני, סגן ברודרידג', נפצע אנושות כשחצה את הגשר והפך בכך לחייל הראשון שנהרג מאש אויב ביום הפלישה לנורמנדי. דאון אחד, שהוקצה לכיבוש גשר נהר אורן, נחת באזור גשר נהר דייבס, כ-11 קילומטרים מיעדו. הכוח שהיה בדאון זה נע דרך הקווים הגרמניים לכיוון הכפר רנוויל, שם הצטרף לכוחות הבריטיים. כוח הפשיטה תוגבר בשעה 3:00 על ידי גדוד הצנחנים השביעי וחבר לכוחות הנחיתה בחוף עם הגעת הקומנדו של לורד לובאט. בין ראשוני התגבורת של הגדוד השביעי היה קצין בשם ריצ'רד טוד, שחקן צעיר, שכמעט שני עשורים לאחר מכן גילם את מייג'ור הווארד בסרט "היום הארוך ביותר". מתוך 181 החיילים של פלוגה D והכוח הנלווה לה, שהיו מעורבים בתפיסת הגשרים, נהרגו שניים ו-14 נפצעו. הגדוד השביעי ספג 18 הרוגים ו-36 פצועים בהגנה על הגשרים לאחר תפיסתם. לא ידוע כמה אבדות בנפש היו לצד הגרמני אך נספרו 14 טנקים שלהם שנהרסו במהלך הלילה הראשון ועוד 13 לאורך יום המחרת. כמו כן נפגעה סירת משמר גרמנית שהייתה בתעלה מקן לים. הנצחות בשנת 1984, כחלק מציון 40 שנה לפשיטה, הפליגה יאכטת הוד מלכותה בריטניה על פני הגשר בדרכה לקן. האונייה עברה בשעות הבוקר המוקדמות, מלווה בשתי גוררות ובפריגטה. כיום גשר פגסוס המקורי הוצב בשטח מוזיאון גשר פגסוס. המוזיאון נחנך על ידי צ'ארלס השלישי, מלך אנגליה ב-4 ביוני 2000, והוא שוכן בקצה המזרחי של הגשר הנוכחי. בתחילת שנות ה-60 הגשר הוארך בחמישה מטרים כדי להתאים להרחבת התעלה ונשאר בשימוש עד 1993. הגשר הוחלף בשנת 1994 במבנה רחב וחזק יותר, שנבנה על ידי חברת ספי בטיניול. הגשר המקורי נמכר למוזיאון במחיר סמלי של פרנק אחד. רבים מהחיילים שנהרגו בפעולות יוני 1944 קבורים בבית הקברות המלחמתי ברנוויל. קברו של סגן ברודרידג', הממוקם בחצר הכנסייה הסמוך לבית הקברות, כולל לוח זיכרון שהותקן על ידי משפחת גונדרה. המוזיאון מכיל בית קפה וחנות מוזיאון קטנה. ארלט גונדרה, שמנהלת כיום את קפה גונדרה, הייתה ילדה קטנה שגרה בבית כשהוא שוחרר. יער פגסוס, בשטח בית טמפל ניוסאם בלידס, מנציח את כוח הפשיטה על גשר פגסוס. ראו גם סוללת התותחים במרוויל מבצע דדסטיק גשר פגסוס (מוזיאון) קישורים חיצוניים פרטים אודות התעלה, הגשר והלחימה סביבם, באתר גרוקיפדיה הערות שוליים